ועדת העבודה, הרווחה והבריאות, כנסת 17, פרוטוקול מספר 240, 2007-06-25 09:30

משה שרוני: שלום לכולם, אני מתכבד לפתוח את הישיבה.

משה שרוני: על סדר היום הודעת הסמים המסוכנים (שינוי התוספת הראשונה לפקודה) (מס' 2), התשס"ז-2007.

נילי דיקמן: אנחנו מבקשים להביא לאישור מהיר של הוועדה חומר אחד, מתוך רשימה של חומרים שאנחנו עובדים עליהם שיוכנסו כתוספת לפקודה.

נילי דיקמן: מצאנו לנכון לייחד את החומר הזה ולהביא אותו מייד לוועדה כי מדובר בחומר חריף מאוד, שנמצא עכשיו במספר מקומות וגרם לפגיעות משמעותיות באנשים.

נילי דיקמן: אנחנו רוצים מאוד להכניס את זה לתוך הפקודה מהר ככל האפשר.

נילי דיקמן: אנחנו מבקשים גם שהתחילה תהיה 14 ימים מיום הפרסום, שהיא תחילה מקוצרת מאחר ובדרך כלל מבקשים 30 ימים.

נילי דיקמן: אנחנו סבורים שזה צריך להיכנס לתוקף מייד כדי לאפשר להתחיל לאכוף ולנקוט בכל הפעולות הדרושות על-פי הסמכויות שמקנה פקודת הסמים המסוכנים.

משה שרוני: מי יפקח על זה?

נילי דיקמן: בפקודה כבר היום מנויים חומרים מסוכנים רבים וגורמי האכיפה השונים אוכפים, ככל הניתן, חושפים את החומרים ומעמידים לדין.

נילי דיקמן: מדובר בעבירה פלילית.

משה שרוני: אני מבין שזאת עבירה פלילית, אבל אני שואל מי יאכוף את הנושא הזה.

נילי דיקמן: משטרת ישראל, המכס, וגם משרד הבריאות פעיל בנושא.

נילי דיקמן: אנחנו צריכים כולנו ביחד לשתף פעולה כדי למגר את תופעת השימוש בסמים מסוכנים.

משה שרוני: מפליא אותי לראות כיצד פועל משרד הבריאות כאשר רוצה שיתקיים דיון מהיר בנושא מסוים.

משה שרוני: הייתי רוצה לראות שתבואו באותה דחיפות לוועדה הזאת בנושא תרופות גנריות, שם הטיפול של המשרד לא משביע רצון, ואולי אף גורם לנזק, לידיעתך.

משה שרוני: אבל בעניין זה שותקים.

משה שרוני: נילי דיקמן: נתייחס לזה בדיון הוועדה בשעה 11:30.

וילמה מאור: אולי תוכלו לתת לנו הסבר מפורט יותר על החומר, מי צורך אותו ואיפה צורכים אותו.

ישראל פיטוסי: הצרכנים הם צעירים ב"פיצוציות".

ג'ודי וסרמן: באיזו צורה החומר נצרך?

ישראל פיטוסי: הוא מגיע בקפסולות.

ישראל פיטוסי: לוקחים את האבקה ושמים אותה בקפסולות שהצעירים בולעים.

ישראל פיטוסי: זה נרקח כדמוי "אקסטזי" (MDMA).

משה שרוני: מה השם של החומר הזה בשוק?

ישראל פיטוסי: אין לי מושג.

ישראל פיטוסי: אני לא מבקר בשוק.

וילמה מאור: כשניגשים ל"פיצוציה" מה מבקשים?

משה שרוני: מבקשים "לדפוק את הראש" ...

אודי וולף: יש שמות רחוב ספציפיים שנותן לחומר כל מפיץ ויצרן, כמו "חלום לבן" וכן הלאה, אבל כינוי הרחוב שלו בארצות-הברית למשל הוא "מוות" (Death), משום שהחומר הזה מופיע גם כחומר לוואי ל-MDMA, שידוע כחומר המרכזי ב"אקסטזי", ולעתים מופיע גם במקומו.

אודי וולף: ההבדל הגדול בינו ובין ה"אקסטזי", שיש לו שחרור אטי, האפקטיביות שלו מופיעה לאחר זמן רב יותר.

אודי וולף: אנשים שמתפתים לקחת טבלית אחת ורואים שלא משפיעה אליהם, לוקחים שנייה ושלישית ואז כל השלוש משפיעות ביחד.

אודי וולף: בשבועות האחרונים אנו יודעים על מספר מקרי מוות בארץ, למעלה מעשר, כתוצאה משימוש בחומר הזה.

משה שרוני: את החומר הזה מביאים רשמית?

ישראל פיטוסי: יש ניסיונות לייבא אותו רשמית, אך עד כה לא אישרנו.

משה שרוני: איך הוא נכנס לארץ?

ישראל פיטוסי: כנראה במזוודות שלא נבדקות בנתב"ג, או בצורה אחרת.

וילמה מאור: כמה עולה טבלית כזאת?

אודי וולף: בין 50-100 שקלים, תלוי אם המחיר סיטונאי או קמעונאי.

אודי וולף: לצרכן בודד הטבלית עולה בין 80-100 שקלים.

ג'ודי וסרמן: אני מבינה שהחומר הזה שונה מהחומר PMA, שכבר אסור לפי פקודת הסמים.

ג'ודי וסרמן: זאת תרכובת שונה של חומרים?

ישראל פיטוסי: זה הבן דוד שלו.

ישראל פיטוסי: יש משפחה גדולה של אמפטמינים, כאשר בהוספת כל מיני קבוצות כימיות מתקבלים חומרים אחרים.

ישראל פיטוסי: ההבדל בין PMA (פארא-מתוקסיאמפטמין) ובין PMMA (פארא-מתוקסימתאמפטמין) נובע מהוספת קבוצת מתיל, שאז מתקבל חומר אחר שיש לו כמעט אותן תופעות לוואי של ה-PMA או של ה-MDMA.

אודי וולף: אם אפשר לחזור לשאלה הראשונה שנשאלה כאן, על האכיפה – היום החומר הזה כלול בפקודת הרוקחים, אך אינו כלול בפקודת הסמים המסוכנים.

אודי וולף: אנחנו מבקשים לכלול אותו גם בפקודת הסמים המסוכנים.

אודי וולף: המשמעות של כלילתו בפקודת הרוקחים, שמותר לייבא אותו ולהחזיק אותו ולמכור אותו רק ברישיון, אלא שהעונש הקבוע החוק בעבירה על פקודת הרוקחים פחוּת בהרבה מאשר בעבירה על פקודת הסמים המסוכנים.

משה שרוני: אם החומר הזה כל-כך מסוכן, למה לתת לבתי-מרקחת אפשרות למכור אותו עם מרשם?

ג'ודי וסרמן: החומר הזה לא משמש כתרופה.

ישראל פיטוסי: אין לו שום אפקט מרפא, לכן הוא נמצא בחלק של החומרים שאינם תרופות.

ג'ודי וסרמן: כלומר אסור גם לרוקח ולרופא וכולי להחזיק בחומרים הללו כי הם לא משמשים כתרופה.

ישראל פיטוסי: מותר להחזיקו אולי רק לצורך מחקר או משהו כזה.

משה שרוני: לצורך מחקר – זה לא בבתי-מרקחת.

ג'ודי וסרמן: יש איסור מוחלט להחזיק בחומר.

נילי דיקמן: העברנו לוועדה את הנוסח המוצע.

נילי דיקמן: יש תיקון קטן באיות הלועזי של שֵם החומר.

ג'ודי וסרמן: צריך למחוק את הקו האופקי בין A ל-N.

משה שרוני: אנחנו מאשרים את הודעת הסמים המסוכנים (שינוי התוספת הראשונה לפקודה) (מס' 2), התשס"ז-2007.

משה שרוני: תמשיכו בטיפול בהתאם, ואנחנו נעשה את שלנו.

נילי דיקמן: אנחנו מקווים בשבועות הקרובים להעביר לכם רשימה מלאה של 12-13 חומרים נוספים.

משה שרוני: תביאו את הרשימה כולה בבת אחת, לא טיפין-טיפין.

משה שרוני: אני מבקש שתעקבו אחרי זה.

משה שרוני: התחילה היא 14 ימים מיום הפרסום.

ישראל פיטוסי: הוספת החומר הזה לפקודת הסמים המסוכנים דחופה מאוד לשם הגנה על בריאות הציבור.

משה שרוני: תודה רבה.

משה שרוני: הישיבה נעולה.